
PRIJEDLOZI
Odbor za prava žena i rodnu ravnopravnost poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
A.	budući da je rodna ravnopravnost jedna od temeljnih vrijednosti Unije koja je utvrđena u članku 2. Ugovora o Europskoj uniji; budući da u skladu s člankom 8. UFEU-a Unija teži uklanjanju nejednakosti i promicanju rodne ravnopravnosti između muškaraca i žena, kao i rodno osviještene politike;
B.	budući da je Europski parlament u više navrata pozivao Komisiju da promiče i provodi rodno osviještenu politiku, izradu rodno osjetljivog proračuna i procjene utjecaja na rodnu ravnopravnost u svim područjima politika Unije, kao što su izvršenje proračuna Unije i izvješćivanje;
C.	budući da bi u nizu država članica s niskom stopom nataliteta žene i parovi željeli imati djecu, ali su u praksi spriječeni u tome zbog gospodarskih poteškoća, ne zbog vlastitog izbora, nego zbog težih životnih i radnih uvjeta, što dovodi do viših razina nezaposlenosti žena i otežava im, kao i roditeljima, uživanje njihovih prava na majčinstvo i očinstvo na radnom mjestu te, osim toga, otežava pristup visokokvalitetnim javnim uslugama i ustanovama za skrb o djeci; budući da je ključno osigurati da žene imaju pravo na rad s pravima, bez da to utječe na pravo na majčinstvo, s obzirom na to da su one i dalje najviše pogođene i najviše izložene diskriminaciji; budući da se u primjere takve diskriminacije ubraja pritisak koji poslodavci vrše na žene prilikom razgovora za posao, ispitujući ih o tome imaju li djecu i koliko su stara, kao i ekonomski pritisci i pritisci na zaposlenice na radnom mjestu da ne koriste rodiljni dopust;
D.	budući da na rodnu ravnopravnost u Uniji posebno utječu posljedice rata u Ukrajini, kriza troškova života, koja nerazmjerno pogađa žene, i nazadovanja u pogledu rodne ravnopravnosti i prava žena, posebno u pogledu spolnog i reproduktivnog zdravlja i prava u nekoliko država članica; budući da se time dodatno produbljuju nejednakosti i ugrožava rodna ravnopravnost;
1.	naglašava da bi perspektivu rodne ravnopravnosti trebalo integrirati i zajamčiti u svim područjima politika, fazama i mjerama ublažavanja, posebno u svjetlu rodnih aspekata aktualnih kriza kao što su ratovi, klimatska i energetska kriza, inflacija i nazadovanje u pogledu prava žena, posebno spolnog i reproduktivnog zdravlja i prava, u Uniji i svijetu; naglašava važnost rodno osjetljivog proračuna u svim mjerama oporavka i ublažavanja kako bi se programi EU-a iskoristili za ublažavanje rodno uvjetovanih učinaka različitih kriza;
2.	ponovno ističe svoju zabrinutost zbog međusobne povezanosti napada na vladavinu prava i nazadovanja u području rodne ravnopravnosti i prava žena; poziva Komisiju da nastavi ulagati napore u jačanje vladavine prava u Uniji, posebno u one pravne prijedloge usmjerene na zaštitu proračuna EU-a u slučaju općih nedostataka u pogledu vladavine prava, kršenja ljudskih prava, uključujući prava žena i kršenja temeljnih vrijednosti Europske unije; poziva Komisiju da istraži glavne misije onih kojima se dodjeljuju sredstva EU-a i da uskrati sredstva te se pobrine za to da se ona ne stavljaju na raspolaganje subjektima koji žele iskoristiti sredstva EU-a za nazadovanje u pogledu ljudskih prava, posebno prava žena, i rodne ravnopravnosti, uključujući seksualno i reproduktivno zdravlje i prava te prava žena na tjelesni integritet, autonomiju i samoodređenje; poziva države članice da zaštite spolno i reproduktivno zdravlje te spolna i reproduktivna prava, uključujući pristup sigurnoj i zakonitoj skrbi povezanoj s pobačajem, osobito tako što će osigurati dostupnost programa i usluga u pogledu reproduktivnog zdravlja u okviru kojih će se pružati skrb i lijekovi za dobrovoljno planiranje obitelji te zdravlje rodilja i novorođenčadi;
3.	prima na znanje metodologiju Komisije za praćenje rodnih aspekata rashoda od 2023.; podsjeća da je ocijenjeno da samo 2 % proračuna Unije ima kao glavni cilj poboljšati rodnu ravnopravnost; poziva Komisiju da od početka izrade programa poboljša taj rezultat uključivanjem rodne perspektive; ponavlja da su potrebne dodatne pojedinosti kako bi se u potpunosti mogla razumjeti većina rashoda (73 %) čijem se „potencijalu za doprinos rodnoj ravnopravnosti” trenutačno dodjeljuje ocjena 0*; sa zabrinutošću napominje da je u tematskom izvješću br. 10/2021, koje je objavio Revizorski sud, potvrđeno da se u proračunskom ciklusu Unije rodna ravnopravnost još uvijek ne uzima u obzir na odgovarajući način jer u velikoj mjeri nedostaju ključni elementi, kao što su rodna analiza, ciljevi povezani s rodnim pitanjima, pokazatelji i odgovornost putem izvješćivanja;
4.	pozdravlja rad Komisije na novoj klasifikaciji za mjerenje rodnog učinka potrošnje Unije; poziva Komisiju da osigura da se ta klasifikacija usmjeri na točan i sveobuhvatan prikaz učinka programa na rodnu ravnopravnost; poziva Komisiju da, s obzirom na kraj ovog parlamentarnog saziva, nastavi s radom na rodnoj ravnopravnosti i poziva da se u sljedećem sazivu imenuje povjerenik za rodnu ravnopravnost; pozdravlja činjenicu da su rodna ravnopravnost i rodno osviještena politika jedno od horizontalnih načela za fondove Unije u višegodišnjem financijskom okviru za razdoblje od 2021. do 2027. i u Mehanizmu za oporavak i otpornost; ipak, poziva Komisiju da u potpunosti provedu preporuke Europskog revizorskog suda, među ostalim u pregledu na sredini razdoblja provedbe tekućeg višegodišnjeg financijskog okvira i provedbe Mehanizma za oporavak i otpornost; poziva Komisiju da osigura da se ta klasifikacija usmjeri na točan i sveobuhvatan prikaz učinka svih postojećih programa i fondova; u tom kontekstu ponavlja da sveobuhvatna metodologija praćenja rodne ravnopravnosti treba uključivati izvješćivanje o negativnim učincima na rodnu ravnopravnost;
5.	podsjeća da bi žene i muškarci trebali imati jednake koristi od Mehanizma za oporavak i otpornost, posebno s obzirom na razliku u plaćama između spolova u Uniji od 13 %; podsjeća da je Komisija uvela samo ex ante rodnu procjenu planova država članica za oporavak i otpornost, koja je pokazala da neke države članice nisu provele mjere koje su označene kao mjere usmjerene na rodnu ravnopravnost; stoga naglašava važnost zahtjeva za prikupljanje podataka kako bi se omogućilo sustavno i sveobuhvatno prikupljanje podataka razvrstanih po spolu u kontekstu svih relevantnih politika EU-a; potiče Komisiju da to smatra prioritetom i da iskoristi mogućnosti za poboljšanje zahtjeva i pokazatelja za prikupljanje podataka u novom zakonodavstvu i revizijama, kao što je preinaka financijskih pravila koja se primjenjuju na opći proračun Unije; poziva Komisiju da ispuni pozitivnu obvezu koju je predsjednica von der Leyen preuzela u pogledu promicanja rodne ravnopravnosti u svim političkim pitanjima i poziva Komisiju da ispuni svoje obveze u okviru Strategije za rodnu ravnopravnost 2020. – 2025. te također naglašava da je potrebno učiniti mnogo više jer u glavnim predstavljenim prijedlozima Komisije u području klime, okoliša i gospodarstva nedostaje rodna perspektiva; naglašava da je u posljednjem desetljeću, na početku gospodarske i financijske krize, došlo do ekonomskih, socijalnih, radnih i rodnih nejednakosti unutar i između država članica, čime je dodatno otežan položaj žena i djevojčica; u tu svrhu podsjeća na važnu ulogu Europskog instituta za ravnopravnost spolova u podizanju razine osviještenosti o razmjerima i uzrocima rodnih nejednakosti u EU-u; stoga poziva na povećanje njegova proračuna, osoblja i neovisnosti;
6.	ponovno poziva na uspostavu namjenske proračunske linije za rodnu ravnopravnost, posebno u okviru programa Daphne u svjetlu krize rodno uvjetovanog nasilja s kojom se suočava Unija; naglašava da je važno ojačati posebnu namjensku inicijativu Daphne povećanjem njezinih sredstava, posebno za mjere kojima se na svim razinama bori protiv svih oblika rodno uvjetovanog nasilja nad ženama i djevojčicama te obiteljskog nasilja u skladu s člankom 7. stavkom 6. Uredbe (EU) 2021/692 te za odgovarajuću potporu žrtvama; osim toga, naglašava važnost korištenja europskih strukturnih i investicijskih fondova kao što je Europski socijalni fond plus (ESF+) za promicanje rodne ravnopravnosti, zapošljavanja žena, osnaživanja žena, poduzetništva, vodstva i upravljačkih uloga, kao i ustanova za dugotrajnu skrb; prima na znanje da studija koju je zatražio odbor FEMM[footnoteRef:1] pokazuje da muškarci često imaju prednost pred ženama i marginaliziranim skupinama kad je riječ o osmišljavanju subvencija i potpore u okviru paketa „Spremni za 55 %”, kao i u ostalim politikama, programima i financiranju zelene tranzicije; [1:   https://www.europarl.europa.eu/RegData/etudes/STUD/2022/736899/IPOL_STU(2022)736899_EN.pdf] 

7.	mišljenja je da se, na temelju trenutačno dostupnih podataka, može dati razrješnica za opći proračun EU-a za izvršenje proračuna za financijsku godinu 2022.


PRILOG: POPIS SUBJEKATA ILI OSOBA 
OD KOJIH JE IZVJESTITELJ PRIMIO INFORMACIJE

<FootprintIntro>Predsjedatelj u svojstvu izvjestitelja izjavljuje, pod svojom isključivom odgovornošću, da nije primio nikakve informacije ni od jednog subjekta ili osobe koje bi u skladu s člankom 8. Priloga I. Poslovniku trebalo navesti u ovom Prilogu.</FootprintIntro>

